Winde: 'Afskuwelike' fopnuus moet stop | Netwerk24
KYK: Rugby kielie die lagspiere
Hierdie versameling rugbyflaters en -breinfloutes verskaf kykgenot en 'n bietjie verligting in die onseker tye waarin die wêreld hom tans nog bevind.
Winde: 'Afskuwelike' fopnuus moet stop
Deur Warda Meyer 06 April 2020 12:43
Owerhede in die Wes-Kaap het klagte begin ondersoek oor mense wat fopnuus versprei en hulle loop die gevaar om in hegtenis geneem te word.
Alan Winde, premier, het Maandagoggend gedurende sy aanlyn inligtingsessie op Facebook inwoners toegespreek om hulle op hoogte te bring oor gebeure gedurende die naweek rondom die stryd teen Covid-19.
"Ons het oor die afgelope tyd 'afskuwelike' fopnuus gesien wat die ronde doen. Klagte is by die polisie aanhangig gemaak en ons hoop inhegtenisnemings sal binnekort volg."
Fake News Alert.?? #StopTheSpread pic.twitter.com/JUYVUlD1bU
— Premier Alan Winde (@alanwinde) April 6, 2020
Winde het ook gesê dat pres. Cyril Ramaphosa 'n spesiale virtuele vergadering met die presidensiële koördineringsraad gehou het wat sowat drie en 'n half uur geduur het, waar die provinsie spesifieke kwessies bespreek het oor die mishandeling van inwoners deur die weermag, polisie en wetstoepassers.
"Daar was ook 'n bespreking oor regulasies en die verwarring wat daar was omdat ons as provinsie 'n ander interpretasie van die regulasies gehad het. Ons het nooit regulasies verander nie, ons het slegs 'n ander interpretasie daarvan gehad."
Winde sê daar is ooreengekom dat die provinsie sal voortgaan met die implementering van die volledige aangepaste regulasies.
"Daar is ooreengekom dat ons alle verdere onsekerheid deur die departement van samewerkende regering en tradisionele sake (Cogta) sal uitklaar, en daar is reeds 'n proses met ons LUR en regspanne aan die gang."